Broj: 711-I-976-P-171-18/19-08-8

Zagreb, 18. travnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.), **u predmetu dužnosnika Jure Katića, gradonačelnika Grada Slunja,** pokrenutom Odlukom Povjerenstva broj: 711-I-612-P-171-18/19-06-8 od 21. veljače 2019.g., na 47. sjednici, održanoj 18. travnja 2019.g., donosi sljedeću:

**ODLUKU**

1. **Donošenjem Zaključka KLASA: 612-08/05-01/16, URBROJ: 2133/04-04/01-18-22 od 22. siječnja 2018.g. kojim se trgovačkom društvu Kordun d.d. odobrava produljenje roka za početak obavljanja djelatnosti u koncesijskom dobru te sklapanjem IV. Aneksa Ugovora o koncesiji na kulturnom dobru KLASA: 612-08/05-01/16, URBROJ: 2133/04-04/01-18-23 dana 23. siječnja 2018.g. između Grada Slunja u kojem dužnosnik obnaša dužnost gradonačelnika i trgovačkog društva Kordun d.d. u kojem dužnosnik ima udjele u vlasništvu, dužnosnik Jure Katić, gradonačelnik Grada Slunja propustio je uskladiti svoje aktivnosti po već zaključenim poslovnim odnosima s ciljem otklanjanja mogućeg i sprječavanja predvidljivog sukoba interesa, čime je počinio povredu članka 17. stavka 6. ZSSI-a.**
2. **Utvrđuje se da se dužnosnik** **Jure Katić, gradonačelnik Grada Slunja, prilikom donošenja Zaključka te sklapanja IV. Aneksa Ugovora o koncesiji na kulturnom dobru navedenih u točki I. izreke ove Odluke, nalazio u sukobu interesa iz članka 2. stavka 2. alineje 3. ZSSI-a, s obzirom da je u navedenim situacijama privatni interes dužnosnika Jure Katića, koji proizlazi iz okolnosti da su dužnosnik i njegova supruga imatelji više od 0,5% dionica trgovačkog društva Kordun d.d., mogao utjecati na nepristranost dužnosnika u obnašanju dužnosti gradonačelnika Grada Slunja.**
3. **Za povredu ZSSI-a, opisanu pod točkom I. izreke ove Odluke, dužnosniku Juri Katiću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 4.000,00 kn, koja će trajati 4 mjeseca te će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**

Obrazloženje

Povjerenstvo je na 39. sjednici održanoj 21. veljače 2019.g. pokrenulo postupak za odlučivanje o sukobu interesa protiv dužnosnika Jure Katića, gradonačelnika Grada Slunja, zbog moguće povrede članka 17. stavka 1. ZSSI-a koja proizlazi iz sklapanja IV. Aneksa Ugovora o koncesiji na kulturnom dobru dana 23. siječnja 2018.g. između Grada Slunja u kojem dužnosnik obnaša dužnost gradonačelnika i trgovačkog društva Kordun d.d. u kojem dužnosnik ima udjele u vlasništvu.

Postupak protiv dužnosnika Jure Katića pokrenut je i zbog utvrđivanja je li privatni interes dužnosnika Jure Katića, koji proizlazi iz okolnosti da su dužnosnik i njegova supruga imatelji više od 0,5% dionica trgovačkog društva Kordun d.d., mogao utjecati na nepristranost dužnosnika u obnašanju dužnosti gradonačelnika Grada Slunja prilikom donošenja Zaključka od 22. siječnja 2018.g. kojim se trgovačkom društvu Kordun d.d. odobrava produljenje roka za početak obavljanja djelatnosti u koncesijskom dobru te prilikom sklapanja IV. Aneksa Ugovora o koncesiji na kulturnom dobru između Grada Slunja i trgovačkog društva Kordun d.d. od 23. siječnja 2018.g., odnosno je li dužnosnik Jure Katić prilikom sklapanja predmetnog Zaključka i IV. Aneksa Ugovora bio u situaciji sukoba interesa u smislu članka 2. stavka 2 alineje 3. ZSSI-a.

Dužnosnik je u zakonom propisanom roku dostavio pisano očitovanje na Odluku o pokretanju postupka u kojem u bitnome navodi kako smatra da je Povjerenstvo pogrešno primijenilo odredbe materijalnog prava tretirajući IV. Aneks Ugovora o koncesiji na kulturnom dobru koji je zaključen 23. siječnja 2018.g. novim ugovorom, za što nema osnove. Dužnosnik također navodi da je mišljenje Povjerenstva da je ugovor o koncesiji trebalo raskinuti temeljem odredbe članka 10. stavka 3. Ugovora iz razloga što isti nije bio u visokoj fazi gotovosti, subjektivno i neosnovano. Naime, projekt koji ima riješene imovinsko-pravne odnose, građevinsku dozvolu, podnesen zahtjev za odobravanjem kredita u cilju financiranja njegove realizacije ne može se smatrati projektom koji nije u visokoj fazi gotovosti. U očitovanju se još navodi da poslovni odnos između Grada Slunja i trgovačkog društva Kordun d.d. zasnovan još 2006.g. te je na isti valjalo primijeniti odredbe članka 17. stavka 6. ZSSI-a.

Dužnosnik Jure Katić je i osobno prisustvovao na 47. sjednici Povjerenstva kojom prilikom je istaknuo da mu nije bila namjera pogodovati trgovačkom društvu Kordun d.d., već je realizacija navedenog projekta u interesu Grada Slunja s obzirom da je ugovor o koncesiji sklopljen prije 13 godina te su tek nedavno riješeni imovinsko-pravni odnosi i ishođena je građevinska dozvola pa je vjerojatno da će se napokon krenuti u izvršenje projekta. Dužnosnik je također ukazao na mali postotak dionica koji on i njegova supruga imaju u trgovačkom društvu Kordun d.d. zbog čega smatra da nije bio u sukobu interesa, a ni pravnica u Grada Slunju ga nije upozorila na mogući sukob interesa.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe (alineja 1.) kada se osnovano može smatrati da privatni interes utječe (alineja 2.) ili kada privatni interes dužnosnika može utjecati na njegovu nepristranost u obavljanju javne dužnost (alineja 3.).

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 17. stavkom 6. ZSSI-a propisano je da se odredbe toga članka ne primjenjuju na aktivnosti na temelju poslovnih odnosa koji su zaključeni prije nego je dužnosnik započeo s obnašanjem dužnosti. Započinjanjem obnašanja dužnosti, dužnosnik je dužan u roku od 60 dana uskladiti svoje aktivnosti po već prije zaključenim poslovnim odnosima u cilju otklanjanja mogućeg i sprječavanja predvidljivog sukoba interesa.

Člankom 4. stavkom 2. ZSSI-a propisano je da je bračni drug dužnosnika član obitelji dužnosnika u smislu ZSSI-a. Stavkom 4. istog članka propisano je da su poslovni subjekti u smislu toga Zakona, između ostalog, trgovačka društva.

Uvidom u Registar dužnosnika koji ustrojava i vodi Povjerenstvo utvrđeno je da Jure Katić od 2017.g. obnaša dužnost gradonačelnika Grada Slunja.

Povjerenstvo je uvidom u izvješća o imovinskom stanju dužnosnika Jure Katića, koja je dužnosnik podnio Povjerenstvu dana 19. lipnja 2017.g. povodom ponovnog izbora na istu dužnost te 2. srpnja 2018. g. povodom promjene, utvrdilo da je dužnosnik u istima naveo da je nositelj 2301 dionice, nominalne vrijednosti 100,00 kn u trgovačkom društvu Kordun d.d., dok je supruga dužnosnika nositeljica 856 dionica u istom trgovačkom društvu.

Uvidom u Izjavu o upravljačkim pravima koju je dužnosnik Jure Katić dostavio Povjerenstvu utvrđeno je kako je dužnosnik izvršio prijenos upravljačkih prava koja proizlaze iz vlasništva 2301 dionice u trgovačkom društvu Kordun d.d. na fizičku osobu kao povjerenika, čime je dužnosnik ispunio obvezu iz članka 16. stavka 1. ZSSI-a.

Uvidom u izvadak iz sudskog registra Trgovačkog suda u Zagrebu, stalne službe u Karlovcu, utvrđeno je da je pod matičnim brojem subjekta: 020011779, OIB: 25027711145 upisano trgovačko društvo Kordun d.d. sa sjedištem u Slunju, Školska 19. Dužnosnik Jure Katić nije upisan, niti je bio upisan kao član Nadzornog odbora, niti kao osoba ovlaštena za zastupanje navedenog trgovačkog društva.

Uvidom u popis nositelja prvih 10 računa za trgovačko društvo Kordun d.d., objavljen na mrežnim stranicama Središnjeg klirinškog depozitarnog društva d.d. (u daljnjem tekstu: SKDD) utvrđeno je da je dužnosnik Jure Katić nositelj 2301 dionice, odnosno 2,11% udjela u vlasništvu navedenog trgovačkog društva, dok je supruga dužnosnika …………. nositeljica 856 dionica, što odgovara udjelu u vlasništvu od 0,78%. Identitet dužnosnika i njegove supruge utvrđen je usporedbom OIB-a objavljenih na mrežnim stranicama trgovačkog društva SKDD te OIB-a dužnosnika i njegove supruge navedenih u podnesenim izvješćima o imovinskom stanju dužnosnika.

Na zahtjev Povjerenstva, Grad Slunj dostavio je dana 22. svibnja 2018.g. presliku Ugovora o koncesiji na kulturnom dobru sklopljenog 14. travnja 2006.g. između Grada Slunja i trgovačkog društva Kordun d.d. te četiri aneksa navedenog ugovora.

Uvidom u predmetni Ugovor o koncesiji na kulturnom dobru utvrđeno je da istim Grad Slunj kao Davatelj koncesije dodjeljuje koncesiju na nepokretnom kulturnom dobru – „Francuski magazin“ trgovačkom društvu Kordun d.d. iz Slunja koje nastupa u ime i za račun ponuditelja: trgovačkih društava Kordun d.d., Rotokor d.d., Rakovica i Turkalj trade d.o.o., Slunj, a sve temeljem Odluke Gradskog poglavarstva Grada Slunja o dodjeli koncesije na kulturnom dobru KLASA: 612-08/05-01/16, URBROJ: 2133/03-06-3 od 8. veljače 2006.g. Navedenim ugovorom Korisnik koncesije stekao je pravo na korištenje sljedećih nekretnina: k.č. 103k, zk.ul. 1272, k.o. Slunj u naravi stari magazin u Slunju, ukupne površine 131 čhv, odnosno 471 m2; k.č.104k, zk.ul. 1272, k.o. Slunj u naravi krš kod magazina u Slunju, ukupne površine 22 čhv, odnosno 79 m2 te k.č. 105k zk.ul. 1272, k.o. Slunj u naravi krš kod magazina u Slunju, ukupne površine 14 čhv, odnosno 50 m2.

Člankom 4. navedenog ugovora trgovačko društvo Kordun d.d. kao Korisnik koncesije obvezuje se u koncesijskom dobru koje je pobliže opisano u prethodnom članku obavljati kulturnu djelatnost (urediti izložbeno-galerijski prostor) s pratećim sadržajima (ugostiteljsko-smještajni kapaciteti – restoran sa sobama). Korisnik koncesije nadalje utvrđuje da koncesijsko dobro i njegovo gospodarsko iskorištavanje na koje stječe pravo temeljem ovog Ugovora predstavlja dio šireg projekta Sportsko-rekreacijskog centra Rastoke čija je realizacija planirana na području u čijem se obuhvatu nalazi i koncesijsko dobro, a realizacija kojeg je krajnji cilj Korisnika koncesije i o kojoj ovisi opstojnost koncesijskog iskorištavanja dobra koje je predmet koncesije.

Člankom 5. Ugovora o koncesiji određeno je da se koncesija dodjeljuje na vrijeme od 50 godina, a trajanje koncesije računa se od dana donošenja Odluke o dodjeli koncesije, odnosno od 8. veljače 2006.g. Po isteku koncesije, nekretnine koje su predmet koncesije prelaze na upravljanje i korištenje Davatelju koncesije bez ikakve naknade ili obeštećenja u korist Korisnika koncesije.

Na temelju članka 6. istog Ugovora Korisnik koncesije obvezan je plaćati Davatelju koncesije naknadu koja će godišnje iznositi 3% ukupnih godišnjih prihoda ostvarenih gospodarskim korištenjem kulturnog dobra koje je predmet koncesije, i to najkasnije do 30. lipnja za prethodnu godinu. Korisnik koncesije oslobođen je obveze plaćanja naknade za koncesiju u razdoblju od četiri godine od realizacije projekta. Smatra se da je projekt realiziran od trenutka kada Korisnik koncesije započne s obavljanjem djelatnosti u koncesijskom dobru o čemu je Korisnik koncesije dužan, odmah po okončanju projekta, obavijestiti Davatelja koncesije.

Člankom 10. stavkom 3. Ugovora Korisnik koncesije obvezuje se započeti s obavljanjem djelatnosti za koju je koncesija dana najkasnije u roku od 5 godina od dana donošenja odluke o dodjeli koncesije, odnosno najkasnije do 8. veljače 2011.g. Stavkom 4. istog članka određeno je da ukoliko Korisnik koncesije ne započne s obavljanjem djelatnosti na koncesijskom dobru najkasnije do navedenog roka, Davatelj koncesije će raskinuti navedeni Ugovor osim ukoliko projekt nije u visokoj fazi gotovosti o čemu je Korisnik koncesije dužan izvijestiti Davatelja koncesije najmanje 30 dana prije nastupa roka iz prethodnog stavka.

Dana 26. siječnja 2011.g. Grad Slunj zastupan po gradonačelniku Ivanu Bogoviću i trgovačko društvo Kordun d.d. sklopili su I. Aneks Ugovora o koncesiji na kulturnom dobru kojim se mijenja citirani članak 10. stavak 3. Ugovora na način da se rok u kojem je Korisnik koncesije najkasnije dužan započeti s obavljanjem djelatnosti za koju je koncesija dana, mijenja iz 8. veljače 2011.g. u 8. veljače 2014.g. Također, navedenim Aneksom utvrđuje se da trgovačko društvo Rotokor d.o.o., Rakovica odustaje od projekta te se više ne smatra korisnikom koncesije.

II. Aneks Ugovora o koncesiji na kulturnom dobru sklopljen je 8. svibnja 2012.g. te je prilikom sklapanja istog Grad Slunj zastupao gradonačelnik Ivan Bogović. Navedenim Aneksom ne mijenjaju se odredbe o roku u kojem je Korisnik koncesije obvezan započeti s obavljanjem djelatnosti na koncesijskom dobru.

Potom je 14. siječnja 2014.g. sklopljen III. Aneks Ugovora o koncesiji na kulturnom dobru između istih stranaka, pri čemu je Grad Slunj također zastupao gradonačelnik Željko Rendulić. Navedenim Aneksom članak 10. stavak 3. osnovnog Ugovora izmijenjen je na način da se Korisnik koncesije obvezuje započeti s obavljanjem djelatnosti za koju je koncesija dana najkasnije do 8. veljače 2018.g.

Posljednji, IV. Aneks Ugovora o koncesiji na kulturnom dobru sklopljen je 23. siječnja 2018.g., a prilikom sklapanja istog Grad Slunj zastupao je dužnosnik Jure Katić kao gradonačelnik. Predmetnim Aneksom ponovno je izmijenjen rok iz članka 10. stavka 3. Ugovora na način da se Korisnik koncesije obvezuje započeti s obavljanjem djelatnosti za koju je koncesija dana najkasnije do 8. veljače 2023.g.

Na dodatni zahtjev Povjerenstva Grad Slunj dostavio je očitovanje od 7. veljače 2019.g. u kojem se navodi da je sklapanju IV. Aneksa Ugovora prethodio zahtjev Korisnika koncesije za produljenje roka za početak obavljanja djelatnosti u koncesijskom dobru od 5. siječnja 2018.g. u kojem se između ostalog navodi da je u rujnu 2016.g. ishođena građevinska dozvola koja je postala pravomoćna 19. rujna 2016.g. te je Korisnik koncesije podnio zahtjev Hrvatskoj banci za obnovu i razvitak (u daljnjem tekstu: HBOR) za odobrenje kredita za realizaciju investicije. O zahtjevu za produljenje roka odlučio je gradonačelnik Zaključkom KLASA: 612-08/05-01/16, URBROJ: 2133/04-04/01-18-22 od 22. siječnja 2018.g. Nadzor nad izvršenjem Ugovora obavljaju Ured Grada i Jedinstveni upravni odjel.

U privitku očitovanja Grad Slunj dostavio je zahtjev trgovačkog društva Kordun d.d. od 5. siječnja 2018.g. kojim se traži produljenje roka za početak obavljanja djelatnosti na kulturnom dobru – Francuskom magazinu sa 8. veljače 2018.g. na 8. veljače 2023.g. Navedeni zahtjev obrazlaže se činjenicom da je građevinska dozvola za predmetni projekt ishođena 16. rujna 2016.g. te je postala pravomoćna 19. listopada 2016.g. Građevinskoj dozvoli prethodile su tri izmjene lokacijske dozvole, a posljednja lokacijska dozvola ishođena je 28. travnja 2015.g. Kao razlog za dugotrajnost postupka navodi se da je polovina parcela u vlasništvu fizičkih osoba bila u suvlasništvu više osoba od kojih pojedini suvlasnici nisu htjeli prodati svoje vlasničke udjele. Dvije velike parcele bila su u vlasništvu Republike Hrvatske i tadašnjeg Državnog ureda za upravljanje državnom imovinom te je postupak rješavanja vlasničkih odnosa trajao osim godina, a još se dvije godine vodio spor pred upravnim sudom. Nadalje, postupak preoblikovanja i promjene u novo katastarsko i vlasničko stanje trajao je još četiri godine. Postupak zamjene postojećeg puta kroz kompleks sa Gradom Slunjom i kupnje malog dijela zemljišta u vlasništvu Grada Slunja bio je najbrži, ali iz više razloga trebalo je čekati slijed postupaka prethodnih radnji. Uz sve navedeno postojao je i niz problema vezano za postupak izrade projektne dokumentacije za ishođenje lokacijske i građevinske dozvole. Iz navedenih razloga nije bilo moguće javiti se na natječaje za dodjelu nepovratnih sredstava iz fondova Europske unije koja mogućnost je postojala u razdoblju od 2008. do 2015.g., ali je za prijavu bilo nužno čisto vlasničko stanje i građevinska dozvola.

Trgovačko društvo Kordun d.d. nadalje navodi da je trenutno podnesen zahtjev za kreditna sredstva HBOR-u za realizaciju dijela sadržaja T.N. Rastoke čija vrijednost po investicijskoj studiji iznosi 26 milijuna kuna te o odobrenju kredita ovisi početak izgradnje dijela sadržaja. Također, Francuski magazin zajedno sa starim gradom Rastokama čini integriranu povijesnu cjelinu koja će se moći financirati nepovratnim sredstvima Ministarstva kulture gdje nositelj može biti Grad Slunj, a partner trgovačko društvo Kordun d.d. koje je spremno dodatno uložiti sredstva. Slijednom svega navedenoga, trgovačko društvo Kordun d.d. moli Grad Slunj da udovolji predmetnom zahtjevu.

Povodom tako postavljenog zahtjeva, dužnosnik Jure Katić kao gradonačelnik Grada Slunja donio je 22. siječnja 2018.g. Zaključak kojim se Korisniku koncesije na kulturnom dobru „Napoleonov magazin“, trgovačkom društvu Kordun d.d., odobrava produljenje roka za početak obavljanja djelatnosti u koncesijskom dobru za daljnjih 5 godina, odnosno najkasnije do 8. veljače 2023.g. Istim zaključkom određeno je da će se navedena promjena urediti aneksom Ugovora o koncesiji na kulturnom dobru koji je sklopljen 23. siječnja 2018.g. te ga je u ime Grada Slunja potpisao dužnosnik Jure Katić.

Povjerenstvo obrazlaže da je zakonodavac poslovne odnose između tijela javne vlasti u kojem dužnosnik obnaša dužnost i poslovnog subjekta u kojem dužnosnik ima više od 0,5% udjela u vlasništvu *a priori* predvidio kao situacije u kojima se pretpostavlja utjecaj privatnog interesa dužnosnika koji proizlazi iz vlasničkih udjela u poslovnom subjektu, na dužnosnikovu nepristranost u obnašanju javne dužnosti te su stoga takvi poslovni odnosi beziznimno zabranjeni.

ZSSI-om je također propisano da su dužnosnici dužni u roku od 60 dana od dana stupanja na dužnost uskladiti svoje aktivnosti po već prije zaključenim poslovnim odnosima između tijela javne vlasti u kojem su započeli s obnašanjem dužnosti i poslovnog subjekta u kojem imaju udjele u vlasništvu, a s ciljem otklanjanja mogućeg i sprječavanja predvidljivog sukoba interesa.

Povjerenstvo je u predmetnom postupku, nakon razmatranja pravne prirode sklopljenog IV. Aneksa ugovora o koncesiji na kulturnom dobru, iz prikupljenih podatka i dokumentacije utvrdilo da je poslovni odnos između Grada Slunja i trgovačkog društva Kordun d.d. nastao sklapanjem Ugovora o koncesiji na kulturnom dobru dana 14. travnja 2006.g., odnosno prije nego što je dužnosnik Jure Katić stupio na dužnost gradonačelnika Grada Slunja.

S obzirom da je u konkretnom slučaju koncesija za obavljanje djelatnosti na kulturnom dobru trgovačkom društvu Kordun d.d. dodijeljena na razdoblje od 50 godina, dužnosnik Jure Katić je u trenutku stupanja na dužnost morao znati da je riječ o ugovoru koji će, ukoliko ne dođe do raskida istog, trajati za čitavo vrijeme njegovog mandata. Dužnosnik je stoga, nakon stupanja na dužnost gradonačelnika Grada Slunja, bio obvezan uskladiti svoje aktivnosti vezane za navedeni poslovni odnos u cilju otklanjanja mogućeg i sprječavanja predvidljivog sukoba interesa.

Povjerenstvo nadalje obrazlaže da iz Ugovora o koncesiji na kulturnom dobru sklopljenog u travnju 2006.g. između Grada Slunja i trgovačkog društva Kordun d.d. proizlazi da će Grad Slunj kao Davatelj koncesije isti raskinuti u slučaju da trgovačko društvo Kordun d.d. kao Korisnik koncesije ne započne s obavljanjem djelatnosti za koju je koncesija dana najkasnije u ugovorenom roku, osim ukoliko projekt nije „u visokoj fazi gotovosti“. Iz ovakve ugovorne odredbe proizlazi da nepoštivanje ugovorenog roka za početak obavljanja djelatnosti posljedično dovodi do raskida ugovora od strane Grada Slunja kao Davatelja koncesije. S obzirom da Ugovorom nisu unaprijed definirane objektive okolnosti čije ispunjenje bi značilo da je projekt u „visokoj fazi gotovosti“, procjenu opravdanosti zahtjeva za produljenjem roka izvršio je dužnosnik Jure Katić kao nositelj izvršne vlasti u Gradu Slunju te je svojom odlukom o sklapanju aneksa ugovora kojim se produljuje rok za početak obavljanja djelatnosti, navedeni ugovor ostavio na snazi.

Slijedom navedenog, Povjerenstvo je utvrdilo da dužnosnik Jure Katić, ne samo da nije uskladio svoje aktivnosti u pogledu predmetnog poslovnog odnosa između Grada Slunja i trgovačkog društva Kordun d.d., već je naprotiv, donošenjem Zaključka kojim se trgovačkom društvu Kordun d.d. kao Korisniku koncesije na kulturnom dobru odobrava produljenje roka za početak obavljanja djelatnosti za daljnjih 5 godina, te sklapanjem IV. Aneksa Ugovora o koncesiji na kulturnom dobru, poduzimao radnje i donosio odluke koje imaju pravne posljedice na isti, čime je počinio povredu članka 17. stavka 6. ZSSI-a.

Budući da su dužnosnik, kao i supruga dužnosnika imatelji više od 0,5% dionica u trgovačkom društvu Kordun d.d., iz navedenih vlasničkih udjela proizlazi povezanost dužnosnika s istim trgovačkim društvom koja je takve prirode da je mogla utjecati da dužnosnikovu nepristranost prilikom prosuđivanja je li ispunjen ugovorom određen uvjet o „visokoj fazi gotovosti“ za produljenje roka, odnosno je li podneseni zahtjev trgovačkog društva Kordun d.d. kojim se traži produljenje roka za početak obavljanja djelatnosti na kulturnom dobru opravdan. Povjerenstvo je stoga utvrdilo da je prilikom donošenja Zaključka kojim se odobrava produljenje roka, kao i prilikom sklapanja IV. Aneksa Ugovora o koncesiji na kulturnom dobru, dužnosnik Jure Katić bio u situaciji sukoba interesa u smislu članka 2. stavka 2. alineje 3. ZSSI-a.

Povjerenstvo pritom napominje da, iako su i prethodna dva gradonačelnika Grada Slunja sklapala Anekse Ugovora kojim se trgovačkom društvu Kordun d.d. produljivao rok za početak obavljanja djelatnosti, isti nisu bili nositelji dionica u navedenom trgovačkom društvu te prilikom sklapanja navedenih Aneksa nisu bili u istom pravnom položaju, niti su sukladno odredbama ZSSI-a, imali iste obveze kao i dužnosnik Jure Katić.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je uzelo u obzir okolnost da je dužnosnik svojim postupanjem počinio dvije različite povrede ZSSI-a te da povreda članka 17. ZSSI-a predstavlja teži oblik povrede toga Zakona.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Kao okolnost koja je utjecala na izricanje više sankcije od zakonom propisanog minimuma, Povjerenstvo je uzelo u obzir okolnost da dužnosnik dužnost gradonačelnika Grada Slunja obnaša u drugom uzastopnom mandatu te je morao biti svjestan obveza koje za njega proizlaze iz odredbi ZSSI-a. Povjerenstvo je međutim uzelo u obzir i okolnost da dužnosnik dužnost gradonačelnika Grada Slunja obnaša kao volonter te da je i prije njegovog mandata u više navrata sklapan aneks ugovora o koncesiji na kulturnom dobru kojim je trgovačkom društvu Kordun d.d. produljivan rok za početak obavljanja djelatnosti, što je utjecalo na izricanje sankcije bliže Zakonom propisanom minimumu.

Povjerenstvo stoga smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 4.000,00 kn, koja će trajati 4 mjeseca te će se izvršiti u 4 jednakih uzastopnih mjesečnih obroka, svaki u pojedinačnom mjesečnom iznosu od 1.000,00 kn.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Jure Katić, elektronička dostava
2. Podnositelju prijave, putem e-maila
3. Objava na internetskoj stranici Povjerenstva
4. Pismohrana